വിമാനത്തിലെ സുഖപ്രസവം: തുണയേകിയത് കുമരകം സ്വദേശിനി പ്രതിഭ കുമരകം: ചൊവ്വാഴ്ച രാത്രി ലണ്ടനില്നിന്നും കൊച്ചിയിലേക്കു പുറപ്പെട്ട എയര് ഇന്ത്യയുടെ ഡ്രീം ലൈനര് വിമാനത്തില് നടന്ന പത്തനംതിട്ട സ്വദേശി മരിയ ഫിലിപ്പിന്റെ സുഖപ്രസവത്തിനു തുണയേകിയവരില് മുഖ്യ പങ്കുവഹിച്ചത് കുമരകം സ്വദേശിനിയായ നഴ്സ്. ബെഡ് റെസ്റ്റ് പറഞ്ഞിരുന്ന യാത്രക്കാരിയുടെ മാസം തികയാതെയുള്ള പ്രസവം വിജയകരമായി നടത്താനായതില് ഏറെ അഭിമാനിക്കുന്നതായി കുമരകം കദളിക്കാട്ടുമാലിയില് കെ. കേശവന്റെ മകള് പ്രതിഭ പറഞ്ഞു. ലണ്ടനില്നിന്നും പുറപ്പെട്ട് ഒന്നര മണിക്കൂറിനുള്ളില്ത്തന്നെ യാത്രക്കാരിയായ മരിയാ ഫിലിപ്പിനു പ്രസവവേദന അനുഭവപ്പെട്ടു. കാബിന് ജീവനക്കാരെ വിവരമറിയിച്ചതിനെത്തുടര്ന്ന് വിമാനത്തിലുണ്ടായിരുന്ന ഒരു ഡോക്ടറും ഒരു എംബിബിഎസ് വിദ്യാര്ഥിയും നാലു നഴ്സുമാരും യുവതിയെ സഹായിക്കാനായെത്തി. ഇവരില് ഒബ്സ്ട്രറ്റിക് തിയറ്റര് പരിചയമുണ്ടായിരുന്നത് പ്രതിഭയ്ക്കു മാത്രമായിരുന്നു. തുടര്ന്നു യാത്രക്കാരിയുടെ പ്രസവസഹായത്തിനു പ്രതിഭ നേതൃത്വം നല്കി. വിമാനത്തില് താല്ക്കാലിക മുറി ഒരുക്കിയായിരുന്നു പ്രസവത്തിന്റെ സജ്ജീകരണം. യുവതിക്കും തൂക്കം കുറവായിരുന്ന ആണ്കുഞ്ഞിനും അടിയന്തര മെഡിക്കല് സഹായം ആവശ്യമായതിനാല് വിമാനം ജര്മനിയിലെ ഫ്രാങ്ക്ഫര്ട്ട് വിമാനത്താവളത്തില് ഇറക്കി. അവിടെ ഏഴാഴ്ച അമ്മയും കുഞ്ഞും ആശുപത്രിയില് കഴിയണമെന്നും പ്രതിഭ പറഞ്ഞു. വൈദ്യസഹായം നല്കിയ പ്രതിഭ അടക്കമുള്ള മെഡിക്കല് സംഘത്തിന് കൊച്ചിയിലെത്തിയപ്പോള് അഭിനന്ദന പ്രവാഹമായിരുന്നു. നിരവധി ചാരിറ്റി പ്രവര്ത്തനങ്ങള്ക്കു നേതൃത്വം നല്കി മുന്പും പ്രതിഭ ജനശ്രദ്ധ നേടിയിട്ടുണ്ട്. ലണ്ടനിലെ കേംബ്രിഡ്ജ് യൂണിവേഴ്സിറ്റി ഹോസ്പിറ്റലിലെ സ്റ്റാഫ് നഴ്സാണ് പ്രതിഭ. പിതാവ് കെ. കേശവന് റിട്ടയേര്ഡ് അധ്യാപകനാണ്.